**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 24.10.2023 ora 08.00 – 25.10.2023, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 25.10.2023, ora 08.00**

**Debitele au fost în general staționare,** exceptând râurile din bazinele hidrografice: Vișeu, Iza, Tur, unde au fost în ușoară creștere datorită precipitațiilor căzute în interval și propagării.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mici (sub 30%) pe râurile din bazinele hidrografice: Iza, Tur, Lăpuș, Crișuri, Arieș, Timiș, Moravița, Caraș, Cerna, Vedea, Tazlău, Rm. Sărat, Bârlad, Jijia, pe afluenții Jiului, pe unii afluenți din bazinul superior și mijlociu al Oltului, pe unii afluenți din bazinul superior al Argeșului și pe râurile din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în general staționare,** exceptând râurile din bazinele hidrografice: Vișeu , Iza, Tur, Lăpuș, Someșul Mare, bazinele superioare și mijlocii ale Crasnei, Barcăului, Crișurilor și Arieșului unde vor fi în ușoară creștere datorită precipitațiilor prognozate și propagării.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNARE:**

**Debitul la intrarea în țară (secțiunea Baziaș) în intervalul 24 – 25.10.2023 a fost în creștere (2150 m3/s).**

În aval de Porţile de Fier debitele au fost în creștere pe sectorul Gruia – Calafat și relativ staționare pe sectorul Bechet – Tulcea.

**Debitul la intrarea în** **țară (secțiunea Baziaș) va fi în creștere (2200 m3/s).**

În aval de Porțile de Fier debitele vor fi în creştere pe sectorul Gruia – Tr. Măgurele și relativ staționare pe sectorul Zimnicea – Tulcea.

**2.** **Situaţia meteorologică în intervalul 24.10.2023, ora 08.00 – 25.10.2023, ora 08.00**

**În ţara,** valorile termice diurne au fost comparabile cu cele din ziua precedentă în cea mai mare parte a țării, astfel că vremea s-a menținut caldă, local deosebit de caldă pentru această perioadă (abateri față de mediile multianuale în general de 6...9 grade). Cerul a fost variabil, cu înnorări în extindere treptată începând din orele serii dinspre regiunile vestice. A plouat în Banat, Crișana, Maramureș, local în Transilvania, nordul Moldovei și vestul Olteniei. Vântul a suflat slab și moderat, local cu intensificări și viteze în general de 50...60 km/h în Banat și Crișana, precum și în zona montană, mai ales înaltă, unde rafalele au depășit 70...90 km/h. Temperaturile maxime s-au încadrat între 15 grade la Sighetu Marmației și Piatra Neamț și 28 de grade la Zimnicea, iar la ora 6 temperatura aerului avea valori cuprinse între 6 grade la Toplița și 21 de grade la Oravița. Izolat, la începutul intervalului, în zonele depresionare a fost ceață.

*OBSERVAȚII - au fost emise 2 atenționări pentru fenomene meteorologice periculoase imediate.*

**La Bucureşti,** vremea s-a menținut predominant frumoasă, iar valorile termice diurne, comparabile cu cele din ziua anterioară, s-au situat cu mult peste cele specifice acestei perioade (abateri de 8...9 grade față de normele climatologice). Cerul a fost variabil, iar vântul a suflat slab până la moderat. Temperatura maximă a fost de 25 de grade la Afumați și Băneasa și 26 de grade la Filaret, iar la ora 6 se înregistrau 10 grade la Băneasa, 12 grade la Afumați și 13 grade la Filaret.

**3. Prognoza meteorologică în intervalul 25.10.2023, ora 08.00 – 26.10.2023, ora 08.00**

**În ţara,** vremea va fi caldă, chiar deosebit de caldă în sud și sud-est, astfel temperaturile maxime se vor încadra între 18 și 29 de grade, iar minimele între 5 și 18 grade. În vestul, nordul și centrul țării, precum și la munte, înnorările vor fi temporar accentuate și local se vor semnala ploi ce vor avea și caracter de aversă, trecător însoțite de descărcări electrice.

Izolat cantitățile de apă vor fi însemnate. În restul teritoriului, cerul va avea înnorări, iar ploi în general slabe cantitativ se vor semnala cu precădere seara și noaptea, mai ales în regiunile sudice. Vântul va sufla slab și moderat, cu intensificări locale, cu viteze în general de 40...50 km/h, iar pe crestele montane rafalele vor depăși 60...70 km/h. Izolat va fi ceață.

**La Bucureşti,** vremea va fi caldă pentru această perioadă. Temperatura maximă va fi de 27...28 de grade, iar minima de 14...15 grade. Cerul va fi variabil, cu înnorări noaptea, când trecător va ploua, iar vântul va sufla slab și moderat.

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, **s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni), în data de 23.10.2023, **la staţiile cu indicativele B-16,B-17,B-2,B-15,B-25.**

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor;

- S.C. APAVITAL S.A. Iași prin reducerea debitelor la sursa r. Bahlui – ac. Parcovaci corespunzător treptei II de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

***Administraţia Bazinală de Apă Buzău-Ialomiţa***

Ca urmare a scăderii debitului fluviului Dunărea din ultima perioada, precum și a prognozei hidrologice a debitelor medii zilnice, începând cu data de 22.09.2023 s-a trecut la aplicarea fazei de atenționare/avertizare pentru sectorul 6.1 Chiciu-Vadu Oii și sectorul 6. Chiciu-Vadu Oii (amonte Chiciu). Începând cu data de 25.07.2023 s-a trecut la aplicarea fazei de atenționare/avertizare și pentru sectoarele: 4 Brăila – Galați - PH Brăila, 5.1 Vadu Oii – Brăila - PH Vadu Oii și 5.2 Braț Măcin – PH Smârdan.

***Administraţia Bazinală de Apă Jiu***

Începând cu data de 17.05.2022 a fost oprită alimentarea cu apă a Barajului Valea de Pești, din Priza Câmpu lui Neag (Buta), pentru efectuarea lucrărilor de înlocuire a conductei Buta-Baraj.

**DIRECȚIA COMUNICARE**